‘ভারত যেন পাকিস্তানের দিকে তাকাবারও দুঃসাহস না করে’
পাকিস্তানের পররাষ্ট্রমন্ত্রী মাহমুদ কোরাইশী বলেছেন, কাশ্মীর ইস্যুতে পুরো পাকিস্তান এক হয়েছে। পাকিস্তানের সেনা, রাজনৈতিক দল এমনকি শিশুরাও কাশ্মীরের স্বাধীনতার পক্ষে। ভারত যেন পাকিস্তানের দিকে তাকাবারও দুঃসাহস না করে। খবর ডনের।







রোববার ইসলামাবাদে সাংবাদিকদের সঙ্গে মতবিনিময়কালে তিনি বলেন, পাকিস্তান একটি শান্তিবাদী দেশ। প্রতিবেশী দেশের সঙ্গে পাকিস্তান শান্তিপূর্ণ অবস্থানে থাকতে চায়। কিন্তু আমি স্পষ্ট ভাষায় বলতে চাই, ভারত যে যুদ্ধের পরিবেশ তৈরি করতে চাইছে, তা দ্রুত বন্ধ করতে হবে।




কাশ্মীর ইস্যুতে চলমান পাক-ভারত উত্তেজনার মধ্যে এ কথা বললেন পাক পররাষ্ট্রমন্ত্রী।
কাশ্মীরের নতুন প্রজন্ম যে কোনো মূল্যে স্বাধীনতা অর্জন করবে জানিয়ে পাকিস্তানের পররাষ্ট্রমন্ত্রী বলেন, এদেরকে কোনোভাবে দমিয়ে রাখা যাবে না।
পুরো কাশ্মীরজুড়ে এখন ভীতিকর পরিস্থিতি বিরাজ করছে। ভারতীয় বাহিনী নিরীহ নাগরিকদের বিনা অপরাধে গ্রেফতার চালাচ্ছে। কাশ্মীরি জনগণের বাড়িঘরে লুটপাট করছে।
মাহমুদ কোরাইশী বলেন, আমাদেরকে নিয়ন্ত্রণ বা কাবু করার কোনো ইচ্ছে যদি ভারতের থাকে, তাহলে বিষয়টি তাদের ভুলে যেতে হবে।
রাজনৈতিক ফায়দা হাসিলের জন্যই ভারতীয় জনতা পার্টি (বিজেপি) যুদ্ধপরিস্থিতি তৈরির চেষ্টা করছে বলে অভিযোগ করেন মাহমুদ কোরাইশী।
যুদ্ধ কোনো ভালো কাজ নয় মন্তব্য করে পাক পররাষ্ট্রমন্ত্রী বলেন, আমার জানামতে সুস্থ চিন্তার বিবেকবান মানুষও ভারতে রয়েছে। ভারত সরকারকে তারা চিন্তাভাবনা করে কাজ করার আহ্বান জানাবেন বলে আমি মনে করি।
প্রসঙ্গত, গত ১৪ ফেব্রুয়ারি জম্মু-কাশ্মীরের পুলওয়ামা জেলায় সন্ত্রাসী হামলায় ৪০ জনের বেশি সিআরপিএফ জওয়ান নিহত হয়। জঙ্গি সংগঠন জইশ-ই-মোহাম্মদ এই ঘটনার দায় স্বীকার করার পরই ভারত জঙ্গি হামলার ইস্যুতে পাকিস্তানের ওপর দায় চাপায়। যদিও ইমরান খানসহ পাকিস্তান এই হামলার দায় অস্বীকার করেছে। ভারত কোনও আক্রমণ চালালে তা প্রতিহত করার ঘোষণা দিয়েছে পাকিস্তান।

পাকিস্তানের পররাষ্ট্রমন্ত্রী মাহমুদ কোরাইশী বলেছেন, কাশ্মীর ইস্যুতে পুরো পাকিস্তান এক হয়েছে। পাকিস্তানের সেনা, রাজনৈতিক দল এমনকি শিশুরাও কাশ্মীরের স্বাধীনতার পক্ষে। ভারত যেন পাকিস্তানের দিকে তাকাবারও দুঃসাহস না করে। খবর ডনের।